Dažreiz saskaitāmie summā paliek tikai tie paši, kas bijuši pirms tam, bet dažreiz - kā pie @Liepajasteatris un @elmars_senkovs triloģijas - tie kopā spēj radīt summu, kas eksistē vēl augstākas vērtības un satura līmenī. 1+1+1=87
#teātrisvaig 🎭

“Šekspīra” ļaundari uzspridzina pasauli, “Grimmi” mēģina savākt lauskas. Un tā kā laiks ir nevis lineārs, bet simultāns, manā pasaulē “Grieķi” norisinās vienlaikus ar lausku slaucīšanu un līmēšanu “Grimmos”, un kamēr Ansītis un Grietiņa apbrīno raganas mājiņu no maizes, tikmēr Olimpā dievi dzīvo un uzdzīvo, kā jau grieķu dieviem pienākas. Zevs sadzīvo n bērnus, Poseidons makšķerē sinhronās peldēšanas komandu, kara dievs Arejs sit ar citu rokām. Dzīvo, uzdzīvo, un tad piedzīvo vajadzību radīt kaut ko pēc sava ģīmja un līdzības - Vīrieti un Sievieti, kuri dievu dramatisko personību mežā sākumā tikpat bezpalīdzīgi un apdraudēti kā Ansītis un Grietiņa raganas mežā, bet kuriem Prometejs uzdāvina uguni jeb gaismu jeb apgaismību, kas gan neglābj (un varbūt pat ir īstais iemesls?) dievu pasauli no nosvilināšanas. Un rodas jauna pasaule, kurā tāpat būs labs un ļauns, pat ja citāds, kura atkal sprāgs un radīsies no jauna.

Vienvārdsakot, no triloģijas esmu sajūsmā, no aktieru muzikālajiem un kustību talantiem arī, gribu pārlasīt Šekspīru, Grimmus un grieķus, gribu vairāk zināt par teātri. Manā domāšanā iespridzināta jauna telpa plašumam. Paldies.
#teātrisvaig